Vitaboost บริการจัดอาหารเสริมตามผลเลือด
ถ้าเราเดินเข้าร้านขายยาน่าจะเห็น วิตามินหลากหลายยี่ห้อให้เราเลือกใช้ แต่เราจะรู้ได้อย่างไรว่า วิตามินแบบไหนที่เหมาะกับเราที่สุด เรื่องนี้มีแนวคิดที่น่าสนใจอย่างไร  ลงทุนแมนจะเล่าให้ฟัง
7 เม.ย. 2561

Vitaboost บริการจัดอาหารเสริมตามผลเลือด / โดย ลงทุนแมน
ถ้าเราเดินเข้าร้านขายยาน่าจะเห็น
วิตามินหลากหลายยี่ห้อให้เราเลือกใช้
แต่เราจะรู้ได้อย่างไรว่า วิตามินแบบไหนที่เหมาะกับเราที่สุด
เรื่องนี้มีแนวคิดที่น่าสนใจอย่างไร
ลงทุนแมนจะเล่าให้ฟัง
สมัยก่อนที่เราเคยเรียนวิทยาศาสตร์สมัยมัธยมปลาย
เราน่าจะเคยได้ยินคำว่า “พันธุกรรม”
พันธุกรรมทำให้คนเราแต่ละคนแตกต่างกัน รวมถึงการที่สภาวะร่างกายของแต่ละคนเองอาจจะไม่เหมือนกัน
เมื่อคนเรามีสภาวะร่างกายที่แตกต่างกัน
เราก็ต้องหาสิ่งที่น่าจะเหมาะสมกับแต่ละคนมากที่สุด
ซึ่งเรื่องนี้ก็สอดคล้องกับสารอาหารที่เราได้รับในทุกวันนี้
จากข้อมูลของสำนักโรคไม่ติดต่อ กระทรวงสาธารณสุขพบว่ามีคนไทยเพียง 26% ทานอาหารครบ 5 หมู่และทานผักผลไม้เพียงพอ
ประชากรไทยปัจจุบันนี้มีจำนวนทั้งหมด 66 ล้านคน
แปลว่ามีคนไทยที่รับประทานอาหารครบตามมาตรฐานเพียง 17 ล้านคน
แสดงว่าอีก 49 ล้านคนที่เหลือก็อาจจะมีความจำเป็นต้องทานอาหารตามรายการที่กำหนดมากขึ้น
หรือไม่เช่นนั้นเราก็คงต้องใช้อาหารเสริมที่เป็นวิตามินมาเป็นตัวช่วย
จึงทำให้ตลาดวิตามินเติบโตทั่วโลกในช่วงที่ผ่านมา
ตัวอย่างของบริษัทวิตามินที่เราน่าจะรู้จักกันดีคือ Blackmores และ Mega
เราลองไปดูยอดขายของทั้ง 2 บริษัทนี้กัน
ปี 2015 Blackmores มีรายได้อยู่ที่ 11,998 ล้านบาท Mega มีรายได้อยู่ที่ 8,096 ล้านบาท
ปี 2016 Blackmores มีรายได้อยู่ที่ 18,247 ล้านบาท Mega มีรายได้อยู่ที่ 8,842 ล้านบาท
ทั้ง 2 บริษัทนี้มียอดขายไปในทิศทางเดียวกันคือเพิ่มขึ้น ซึ่งในอนาคตก็น่าจะมีแนวโน้มเพิ่มขึ้นอีกเช่นกัน
แต่ประเด็นสำคัญอยู่ที่ว่า ถ้าเราต้องการให้วิตามินมาเป็นตัวช่วย เราควรจะกินวิตามินในปริมาณเท่าไหร่เพื่อให้ได้ผลและอันตรายต่อตับไตน้อยที่สุด
สิ่งนี้ทำให้มีธุรกิจใหม่เกิดขึ้น เรียกว่า “การทำวิตามินเฉพาะบุคคล”
ธุรกิจนี้มีมานานแล้วแต่ส่วนใหญ่จะอยู่ในโรงพยาบาลขนาดใหญ่เนื่องจากต้องมีการตรวจเลือดเพื่อดูว่าสภาวะร่างกายของคนนั้นขาดอะไรอยู่ แล้วจึงนำไปผลิตและจ่ายให้แก่คนๆนั้น
เรื่องที่น่าสนใจคือมีบริษัทหนึ่งชื่อ Vitaboost
บริษัทนี้เป็นของคนไทยที่ได้พยายามที่จะนำแนวคิดนี้มาใช้กับคนทั่วไปที่ซื้อวิตามินกินเอง
สิ่งที่ Vitaboost แก้ปัญหา คือ Vitaboost จะให้บริการลูกค้าถึงบ้านเพื่อไปเก็บเลือดมาตรวจ โดยใช้พยาบาลวิชาชีพ และให้ผู้ใช้บริการทำแบบสอบถามเกี่ยวกับประวัติสุขภาพเพื่อประเมินสุขภาพและความเสี่ยง
ในเรื่องค่าใช้จ่ายการประเมินผลเลือดและคำนวณวิตามิน Vitaboost ลดค่าใช้จ่ายส่วนนี้ลงด้วยการใช้เทคโนโลยี อัลกอริทึม ในการวิเคราะห์ผลเลือดและไลฟ์สไตล์
หลังจากได้ผลเลือดมาแล้ว Vitaboost ก็จะนำผลที่ได้มาประเมินว่าร่างกายเรามีวิตามินอะไรขาด รวมถึง ความผิดปกติในร่างกายอื่น ๆ เช่น ไขมันสูง น้ำตาลสูง ค่าตับสูง ซึ่งร่างกายของแต่ละคนจะต้องการวิตามินที่ไม่เหมือนกัน
แพทย์และเภสัชกรของ Vitaboost จึงผลิตวิตามินออกมาโดยเฉพาะตามความต้องการของแต่ละบุคคลได้
สำหรับการติดตามผลประวัติสุขภาพ ถ้าเป็นในสมัยก่อนน่าจะถือว่าเป็นเรื่องยาก แต่ถ้าในสมัยนี้เรามีมือถือที่ทำได้หลายอย่าง Vitaboost จึงแก้ปัญหาด้วยการทำบันทึกประวัติสุขภาพในแอปพลิเคชัน เพื่อติดตามการเปลี่ยนแปลงของร่างกาย
โดยเรายังสามารถอัพโหลดผลตรวจสุขภาพประจำปีที่ตรวจมาจากที่อื่นเข้าระบบเพื่อให้ระบบวิเคราะห์ผลเลือด หรือ คำแนะนำในการปฎิบัติตัว รวมทั้ง อาหารที่ควรทานไม่ควรทานได้ด้วย
จากการพัฒนาแนวคิดอย่างเป็นขั้นตอนของ Vitaboost นี่เป็นตัวอย่างของคนที่อยากจะทำอะไรสักอย่างที่ไม่เหมือนคนอื่น
จุดเริ่มต้นของ Vitaboost มีแนวคิดที่น่าสนใจซ่อนอยู่
นั่นคือการนำธุรกิจที่เคยมีอยู่แล้วในโรงพยาบาล มาขยายออกสู่ตลาดใหญ่ด้วยเทคโนโลยีที่ทันสมัยขึ้น
ในบางครั้งเราไม่จำเป็นต้องมองหาไอเดียใหม่ๆเสมอไป แต่เราสามารถนำสิ่งที่มีอยู่แล้วแต่ยังเป็นตลาดเล็กอยู่ มาพัฒนาต่อยอดให้เป็นธุรกิจสำหรับตลาดใหม่ที่ใหญ่ขึ้นได้เช่นกัน
อย่างไรก็ตามต้องหมายเหตุว่า สิ่งที่ดีที่สุดคือทุกคนควรกินอาหารให้ครบ 5 หมู่ และทานผักผลไม้ให้เพียงพอต่อความต้องการ บทความนี้มีเจตนานำเสนอธุรกิจใหม่ที่เกิดขึ้นในยุคปัจจุบัน ไม่ได้ชี้นำว่าทุกคนควรจะทานวิตามินดังกล่าว
----------------------
<ad> ธุรกิจใหม่ ๆ เกิดขึ้นเสมอ แต่หนังสือลงทุนแมน 2.0 ยังอยู่ที่เดิม สามารถหาซื้อได้แล้วที่ร้านหนังสือชั้นนำทั่วประเทศ หรือติดตามได้ฟรีที่ แอพลงทุนแมน 
, 
, 
, 
, 
 โดยค้นหา ไอดีชื่อ longtunman ในแพลตฟอร์มนั้น
----------------------
Reference
-
-
-
-
[5200].